Russeturer og hjernehinnebetennelse: Kostbar vaksine beskytter i utlandet
Folkehelseinstituttet mener russ på utenlandstur bør ta to vaksiner for å være fullt ut beskyttet mot smittsom hjernehinnebetennelse.  I august i fjor døde en 18 år gammel gutt fra Bærum av smittsom hjernehinnebetennelse. Han hadde tatt den anbefalte vaksinen. Likevel ble han dødssyk etter å ha feriert med opptil 600 andre kommende russ på den greske ferieøya Ios. Han var ikke vaksinert mot den spesielle meningokokk gruppe B-varianten som han fikk.  Utenfor Norden er denne varianten veldig vanlig. Men den mest brukte vaksinen blant norske ungdommer er nemlig en annen. Det er ACWY-vaksinen. Den beskytter ikke mot den formen for hjernehinnebetennelse som 18-åringen døde av. Burde norsk ungdom som reiser til Hellas, tatt en vaksine til? Dette svarte Folkehelseinstituttet (FHI) i fjor: – Vi vil nå se på dette og vurdere hvordan vi kan øke oppmerksomheten rundt behov for meningokokk B-vaksine for de som skal på arrangementer som russefeiring utenfor Norge. Så hva nå?  Anbefaling eller råd? – Anbefaling er ikke endret. Men vi har fremhevet rådene om meningokokk B-vaksinasjon av ungdom og rådene våre for de som skal ut og reise, sier Sara Viksmoen Watle.  Hun er overlege ved Avdeling for smittevern og vaksine hos FHI. På FHIs nettside står det at behovet for meningokokk B-vaksinasjon bør «vurderes nøye» for russ som skal reise utenlands. – Hva betyr det egentlig? – Vi mener at ungdom som deltar på arrangementer som innebærer økt risiko for smitte på utenlandsreiser, bør vaksinere seg med begge vaksinetypene. Risikofaktorene på slike reiser er mange. Ungdommene er tett samlet, det er festing, høyt alkoholinntak eller bruk av andre rusmidler. Det er deling av flasker, glass og sigaretter. Dette koster en B-vaksine Det er kommunene som har ansvaret for informasjon og vaksinasjon. Derfor er tilbudet ulikt organisert. FHI informerte landets kommuneleger før påske. De ble bedt om å huske ekstra på både ACWY- og B-vaksine for ungdom. Informasjonsmateriell er gjort tilgjengelig for kommunene. Og FHI har hatt kampanjer i sosiale medier beregnet på ungdom og foresatte. De ser at flere kommuner informerer mer. Det var flere forekomster av gruppe B-sykdom blant ungdom i fjor. Og det er økt etterspørsel etter slike vaksiner. Men en B-vaksine er ikke gratis. Den koster rundt 2000 kroner og må tas i to doser. Full effekt blir ikke oppnådd før etter seks uker. FHI er ikke kjent med at noen kommuner eller fylker tilbyr B-vaksine gratis. De har heller ikke fullstendig oversikt over hvilke kommuner eller fylker som tilbyr den anbefalte ACWY-vaksinen gratis til ungdom. Bærum er én av kommunene, i likhet med Oslo og Asker. 130 har tatt B-vaksinen i Bærum – Vaksinedekningen på hvert videregående skoletrinn har vært over 80 prosent, forteller Bjørg Dysthe.  Hun er smittevernoverlege i Bærum. Ungdom født i 2007, fikk tilbudet i vinter. Her er dekningen 85 prosent. I etterkant av dødsfallet i august i fjor ble også flere hundre nærkontakter tilbudt B-vaksinen gratis. I Bærum gjaldt det 214 ungdommer. Ytterligere 122 ungdommer ønsket å ta B-vaksinen, selv om de måtte betale for den. I år har ungdom blitt vaksinert med ca. 130 doser meningokokk B-vaksine. I tillegg venter ca. 40 ungdommer på å bli innkalt til vaksinasjon.   – Det ser ut til at ungdom som skal reise på russetreff utenlands, har fått med seg at begge vaksiner bør tas hvis man skal være fullt ut beskyttet, sier Dysthe. Sara Viksmoen Watle i FHI understreker imidlertid én ting: Det er fortsatt ACWY-vaksinen som vil gi den bredeste beskyttelsen blant ungdom i Norge. – En viktig grunn til at vi ser mindre ACWY-sykdom i ungdomsgruppen nå, er nettopp at mange er vaksinert. 
Flere ungdommer kjøper dyr vaksine mot hjernehinnebetennelse før russetreff i utlandet.  Folkehelseinstituttet anbefaler to vaksiner til dem som skal på russetur til utlandet, fordi den vanlige vaksinen ikke beskytter mot sykdomstypen som er utbredt i utlandet.  Flere kommuner gir informasjon om begge vaksinene til ungdommene nå.